Лицейм информатикэмкIэ класс къыщызэIуах
Бэрбэч ХьэтIутIэ и цIэр зезыхьэ Къэбэрдей-Балъкъэр къэрал университетымрэ Налшык къалэ дэт лицей №2-мрэ «ХХI лIэщIыгъуэм и информатикэ» проектым ипкъ иткIэ зэдэлэжьэну зэгурыIуэныгъэ зэращIылIащ. Университетым ейуэ курыт еджапIэм къыщызэIуах пэшым мурад нэхъыщхьэу иIэр еджакIуэхэр информатикэм и дунейм нэхъ куууэ щыгъэгъуэзэнырщ.
Махуэшхуэм кърихьэлIат КъБР-м цIыхухэр егъэджэнымкIэ, щIэныгъэмрэ щIалэгъуалэм я IуэхухэмкIэ и министр Къумыкъу Iэуес, КъБКъУ-м и проректор Къэжэр Артур, Урысейм щIэныгъэхэмкIэ и академием и Къэбэрдей-Балъкъэр щIэныгъэ центрым и унафэщIым и къалэнхэр зыгъэзащIэ Нэгъуей Залымхъан, егъэджэныгъэмкIэ къалэ департаментым и унафэщI Бэрокъуэ Эдуард, КъБКъУ-м туризмэм и экономикэмрэ менеджментымкIэ и кафедрэм и унафэщI КIэрашэ Артур, КъБКъУ-м и школ академие цIыкIум и унафэщI Насып Артур, КъБКъУ-м робототехникэмкIэ, электроникэмрэ информатикэмкIэ и институтым и унафэщI Шэрджэс Наталье, абы гъэсэныгъэ IуэхухэмкIэ и къуэдзэ Джаурджий Марьянэ, Информационнэ шынагъуэншагъэмкIэ кафедрэм и унафэщI Хьэшыр Татьянэ, а кафедрэм и лэжьакIуэ Гъурф Ритэ, ITV AxxonSoft компанием и лIыкIуэ Мамучиев Рэмэзан сымэ, нэгъуэщIхэри.
— Нобэ едгъажьэ Iуэхур 2-нэ лицейм и мызакъуэу ди республикэм и дежкIи куэду щхьэпэщ икIи мыхьэнэ зиIэщ, — жиIащ Къумыкъу Iэуес зэIущIэр къыщызэIуихым. — Псоми зэрытщIэщи, дунейр зы пIэм иткъым, сыт щыгъуи зехъуэж. Абы къыдэкIуа зы IуэхуфIщ мы информатикэри, интернетри, электроникэри. Догугъэ информатикэмкIэ классыр гъэлэжьэным Къэбэрдей-Балъкъэр къэрал университетымрэ лицеймрэ я мызакъуэу а предметым пыщIэныгъэ хузиIэ дэтхэнэ IуэхущIапIэри къыхэша хъу-ну. Фи фIыцIэ зэхэтхыу, ехъулIэныгъэхэр фи куэду фылэжьэну сынывохъуэхъу.
КъыкIэлъыкIуэу псалъэ зрата Къэжэр Артур къыхигъэщащ мы Iуэхур нэхъапэкIи ирагъэжьэн зэрыхуеяр, гъащIэ гъуэгу хэзышыну зи мурад дэтхэнэм и дежкIи унэтIыныгъэ хьэлэмэту зэрыщытыр.
Мамучиев Рэмэзан еджакIуэ цIыкIухэм яжриIащ Iэпэдэгъэлэл ямыщIу Iуэхум егугъуну, гупсысэ, зэман куэд текIуадэми, шыIэныгъэ пхэлъу лэжьыгъэм зеп- пщытмэ, икъукIэ унэтIыныгъэ хьэлэмэту зэрыщытыр.
Хъуэхъу псалъэхэр зэфIэкIа иужь зэгурыIуэныгъэм Iэ щIадзащ КъБКъУ-м и проректор Къэжэр Артуррэ лицейм и унафэщI Мэлбахъуэ Борисрэ. Мэлбахъуэм жиIащ нобэ зи бжэр зэIуах пэшыр лицейр куэдрэ зыпэплъа хъуэпсапIэу зэрыщытыр икIи зэрызрагъэужьыным, школакIуэхэр зэрыдрагъэхьэхыным яужь зэритынур.
Пэшым щIэсхэр ирагъэплъащ лицейм информатикэмкIэ и кафедрэмрэ информационно-технологическэ 10-нэ классымрэ ирагъэкIуэкI лэжьыгъэхэр къызыхэщ видеотеплъэгъуэ. ИужькIэ зэIущIэм щагъэлъэпIащ студентхэмрэ школакIуэхэмрэ информатикэмкIэ олимпиадэ «INFO-2018»-м щытекIуа, 5-11-нэ классхэм щеджэ цIыкIухэр.
ХЬЭРЭДУРЭ Аллэ.
